



**GIAMPAOLO MARCOZ, NOUL PREȘEDINTE AL CNUE**

**Începând cu 1 ianuarie 2022, președinția anuală a Consiliului Notariatelor din Uniunea Europeană revine notarului italian Giampaolo Marcoz. El este secondat de notarul german Marius Kohler, ales în funcția de vicepreședinte.**

Noul președinte al CNUE a absolvit, în anul 1998, facultatea de drept a Universității din Turin, activând apoi timp de câțiva ani ca avocat pe lângă Curtea de Apel. În anul 2007 și-a depus candidatura pentru intrarea în notariat, devenind notar în orașul italian Aosta. Nouă ani mai târziu, a fost ales consilier în cadrul Consiliului Național al Notariatului, organizația reprezentativă a profesiei notariale din Peninsulă. Din această poziție a coordonat activitatea de comunicare și pe cea de implementare a noilor tehnologii. Între anii 2016 și 2019 a fost președinte al Consiliului de Administrație al Notartel – divizia informatică a notariatului italian. În iunie 2019 a fost ales ca vice-președinte al Consiliului Național al Notariatului, funcție pe care a ocupat-o până în februarie 2021. El îi succede în cea mai înaltă poziție de conducere a CNUE notarului maghiar Adam Toth și continuă implementarea proiectelor de digitalizare a serviciilor notariale la nivel european. Rămân de actualitate lupta împotriva spălării banilor și pregătirea profesională a notarilor pentru era digitală. Președintele Marcoz urmează să detalieze prioritățile mandatului său la începutul lunii ianuarie 2022.

Marius Kohler, notar german care urmează să ocupe funcția de vice-președinte al CNUE în 2022 a fost, în anul 2018, președinte al acestei organizații.

CNUE este organismul oficial de reprezentare a profesiei notariale în relațiile cu instituțiile europene, reunind notariatele a 22 de state membre: Austria, Belgia, Bulgaria, Croația, Republica Cehă, Estonia, Franța, Germania, Grecia, Ungaria, Italia, Letonia, Lituania, Luxemburg, Malta, Țările de Jos, Polonia, Portugalia, România, Slovacia, Slovenia și Spania. Notariatele din Muntenegru, Republica Macedonia de Nord, Serbia și Turcia sunt membri observatori.

Organizația a fost înființată în 1993, odată cu concretizarea proiectului Pieței Unice. Denumită inițial „Conferința Notariatelor UE”, CNUE a devenit „Consiliul Notariatelor UE” la 1 ianuarie 2006.

**Biroul Comunicare**

**Uniunea Națională a Notarilor Publici din România**